題易元吉畫麞
作者：陳與義
朝代：宋

paragraphs: 紛紛騎馬塵及腹，名利之窟爭馳逐。
眼明見此山中吏，怪底吾廬有林谷。
雌雄相對目炯炯，意閑不受榮與辱。
掇皮皆真豈自知，坐令貓犬羞奴僕。
我不是李衛公，欺爾無魂規爾肉。
又不是曹將軍，數肋射爾不遺鏃。
明窗無塵簾有香，與爾共此春日長。
戲弄竹枝聊卒歲，不羨晉宮車下羊。